На основу члана 46. Закона о социјалној заштити (''Службени гласник РС, број 24/11), члана 45. Одлуке о правима и услугама социјалне заштите града Лознице ("Службени лист града Лознице", број 7/17) и члана 40. и 84. Статута града Лознице (''Службени лист града Лознице'', број 1/19 – пречишћен текст), Скупштина града Лозниице на седници одржаној 25. октобра 2021. године, донела је

**ПРАВИЛНИК**

**О УСЛОВИМА И КРИТЕРИЈУМИМА ЗА ОБЕЗБЕЂИВАЊЕ И ПРУЖАЊЕ УСЛУГА САВЕТОВАЛИШТА ЗА ОСЕТЉИВЕ ГРУПЕ НА ТЕРИТОРИЈИ**

**ГРАДА ЛОЗНИЦЕ**

**I ОСНОВНЕ ОДРЕДБЕ**

**Члан 1.**

Овим Правилником уређује се циљ и сврха услуге саветовалишта за осетљиве групе на територији града Лознице (у даљем тексту: услуга саветовалишта), принципи рада, корисници, финансирање услуге и програма, облици рада и врста услуга, планирање и извештавање о услугама и програмима саветовалишта и поступак за остваривање права на коришћење услуге саветовалишта.

Појмови употребљени у овом правилнику у граматичком мушком роду подразумевају природни мушки и женски род лица на који се односе.

**Циљ услуге**

**Члан 2.**

Услуга саветовалишта је посебан ванинституционални облик социјалне заштите на коју појединац има право у складу са Законом о социјалној заштити, које обухвата активности са циљем пружања подршке појединцу и/или породици која је у кризи, ради превазилажења кризних ситуација, успостављања функционалних породичних односа и стицања вештина за самосталан живот, односно побољшања и очувања квалитета живота.

**Сврха услуге**

**Члан 3.**

Сврха пружања услуге саветовалишта је подршка грађанима у превазилажењу кризних животних ситуација, успостављању функционалних породичних односа и стицању вештина за самосталан живот, односно побољшању и очувању квалитета живота како би остварили пуну социјалну укљученост у локалну заједницу.

**Принципи рада**

**Члан 4.**

Пружање услуге саветовалишта базира на принципима:

* индивидуалног приступа у раду са корисницима како би подршка у највећој могућој мери одговорила исказаним и препознатим потребама, узимајући у обзир фазу животног циклуса појединца, пол, етничко и културно порекло, језик, вериосповест, животне навике, развојне потребе,
* поштовање приватности и деловање у најбољем интересу корисника,
* висок ниво професионалности у раду уз примену етичких стандарда,
* јавности рада чиме је омогућено да грађани буду благовремено упознати са правима у областима социјалне, дечије и породично правне заштите, али и у другим областима од значаја за социјално укључивање и начинима за њихово остварење,
* међусекторска сарадња у реализацији програма и услуга саветовалишта.

**Корисници услуге**

**Члан 5.**

Услуге саветовалишта намењене су свим грађанима, а пре свега осетљивим групама и то:

* старим лицима које имају потребу за правном, превентивном здравственом заштитом, социјалном заштитом, као и подршком у успостављању и одржавању социјалних контаката;
* породицама које имају потребу за подршком у успостављању нарушених породичних односа ради преовладавања акутних конфликата;
* деци са сметњама у развоју и младим особама са инвалидитетом, односно са развојним проблемима;
* деци и младима у развојним кризама без обзира на узраст;
* запосленима у ресорним институцијама и организацијама грађанског друштва.

**Финансирање услуге и програма**

**Члан 6.**

Средства за финансирање услуге и програма саветовалишта се обезбеђују из:

* буџета града Лознице,
* буџета Републике Србије,
* средстава међународних и националних партнера остварених путем реализације пројеката,
* донација приватних лица и привредних субјеката.

**Простор за рад**

**Члан 7.**

Услуге саветовалишта пружају се у простору, површине 30 m2, у оквиру Омладинског центра у Лозници, Трг Јована Цвијића бб.

**II ОБЛИЦИ РАДА И ВРСТЕ УСЛУГА**

**Информативни програми**

**Члан 8.**

Информативни програми имају за сврху да упознају грађане о услугама које се реализују у оквиру услуге саветовалишта и развију осетљивост у широј популацији за проблеме и потребе социјално осетљивих група.

Информативни програми се реализују путем обавештавања грађана о правима у области социјалне, дечије и породично правне заштите и начинима за њихово остварење користећи различите комуникационе канале: нпр. штампане публикације и електронске медије (тв, радио, званични сајт града Лознице, званични сајтови ресорних институција и другим одговарајућим сајтовима), организовањем активности које доприносе развоју свести о потреби усвајања здравих стилова живота, усвајања здравих животних навика, социјалној инклузији осетљивих група и генералној социјалној кохезији, како на нивоу породице, тако и читаве заједнице.

Информативни програми су намењени свим грађанима.

Информативи програми реализују се у складу са годишњим планом услуга саветовалишта, а у случају потребе и достављањем других благовремених информација од значаја за остваривање права грађана на социјалну, дечију и породично-правну заштиту.

**Програми превенције**

**Члан 9.**

Програми превенције имају за сврху јачање капацитета и компетенција појединаца за превазилажење, ублажавање и отклањање негативних друштвених појава, психолошких и развојних криза, као и капацитета и компетенција запослених у ресорним институцијама и организацијама грађанског друштва.

# Програми превенције, у зависности од циљне групе којој су намењени имају следеће циљеве: спречавање институционалног смештаја старих, одраслих лица са инвалидитетом и деце са сметњама у развоју; јачање кохезије породица које се суочавају са потешкоћама и изазовима у функционисању; пуну социјалну укљученост деце и младих који се суочавају са изазовима у психо-физичком функционисању.

Програми превенције се спроводе организовањем јавних трибина, округлих столова, обука (радионица, семинара, тренинга), медијских прилога у штампаним и електронским медијима (новине, радио, телевизија, интернет) и на други одговарајући начин.

Превентивни програми се реализују у складу са годишњим програмом рада услуга саветовалишта.

**Едукативни програми**

**Члан 10.**

Едукативни програм има за сврху стицање, односно унапређења социјалних компетенција схваћених као скуп знања, вештина, ставова и способности појединаца од значаја за решавање проблема, превазилажење конфликта, ресоцијализацију и унапређење социјалног функционисања.

Едукативни програми се спроводе путем организације обука (тренинга, радионица, семинара).

Едукативни програми су намењени корисницима за које је препозната потреба за јачањем компетенција којима се доприноси повећању њихове социјалне интеграције и социјалне инклузије, а на основу индивидуалног плана подршке.

Едукативни програми су намењени и актерима из јавног (локална самоуправа и ресорне иснтитуције на локалном нивоу), грађанског (удружења грађана), али и приватног сектора у областима којима се доприноси социјалној кохезији заједнице, али и јачању капацитета релевантних актера за развој локалних механизама за социјалну инклузију осетљивих и маргинализованих група.

Едукативни програми се реализују у складу са годишњим програмом услуга саветовалишта.

**Аналитички програми**

**Члан 11.**

Аналитички програми имају за сврху анализу ефеката постојећих услуга и истраживање задовољства корисника услуга, као и потребе грађана за услугама, али и другим видовима подршке.

Аналитички програм се спроводи применом различитих истраживачких метода (анкета, фокус група и сл.) и израдом извештаја о резултатима истраживања.

Могу се спроводити и друга истраживања, на иницијативу пружаоца услуге и других ресорних институција (нпр. у области образовања, здравства, запошљавања, социјалне заштите).

Аналитички послови се реализују у складу са годишњим програмом пружања услуга саветовалишта.

**Саветодавне, терапијске и услуге медијације**

**Члан 12.**

Сврха саветодавних, терапијских и услуга медијације је подршка за унапређење личног функционисања и превазилажења развојних криза (код деце и младих) и ситуационих криза без обзира на старосну границу.

Саветодавне, терапијске и услуге медијације подразумевају примену психотерапијских метода које су усмерене на функционисање појединца и породице у социјалном контексту, односно разумевање и решавање проблема на психолошки здравији и социјално прихватљивији начин и за добробит појединца и породице.

Саветодавни рад ће бити реализован као индивидуални и групни, у зависности од потреба појединаца и особености проблема са којима се јављају за пружање услуге саветовалишта.

Саветовање, као најзаступљенија планирана услуга, биће намењена брачним и ванбрачним партнерима, члановима породица у ризику, а у зависности од њихових потреба.

Корисници терапијских услуга су појединци и породице за које је Центар за социјални рад проценио да имају потребу за подршком у превазилажењу криза и донео решење о коришћењу ових услуга.

Услуге медијације обезбедиће посредовања у конфликту преко прихватљиве, непристрасне и неутралне треће стране која нема ауторитативну моћ доношења одлуке, већ помаже странама у конфликту да својом вољом постигну властити, обострано прихватљив договор и споразум у случајевима где је процењено да нема насиља.

Саветодавне, терапијске и услуге медијације пружају се у складу са годишњим програмом пружања услуга саветовалишта.

**Услуга ''Дефектолошки кутак''**

**Члан 13.**

Сврха услуга које се пружају у оквиру ''Дефектолошког кутка'' је да у садејству дефектолошког,логопедског и психолошког рада побољша укупно функционисање деце са развојним проблемима и њихових породица у свакодневном животу.

Услуга посебно има за сврху да подржи процес укупне друштвене ангажованости стимулишући интелектуални, социјални и емоционални развој детета.

Корисници ''Дефектолошког кутка'' су деца школског узраста која испољавају тешкоће у учењу и развоју.

Ангажовани стручњаци (дефектолог, логопед и сл) сарађују са члановима Интерресорне комисије за процену потреба за пружањем додатне образовне, здравствне или социјалне подршке детету и ученику града Лознице и члановима школског стручног тима у процесу процене, праћења ефеката примењених метода у раду.

Поред тога, ангажовани стручњаци сарађују са родитељима и члановима уже породице у циљу сагледавања укупног животног функционисања детета, указују родитељима на проблеме и предлажу активности које родитељи могу да реализују у кућним условима, а све у циљу адекватнијег функционисања и квалитетног развоја детета.

У оквиру ''Дефектолошког кутка'', у зависности од потреба корисника, организационих и кадровских капацитета пружају се услуге: дефектолошка процена, дефектолошки третмани, развој фине моторике, помоћ у учењу, развој графомоторике, развој социјалних вештина, реедукација психомоторике и друге стручне услуге.

**III ПЛАНИРАЊЕ И ИЗВЕШТАВАЊЕ**

**Годишњи програм рада**

**Члан 14.**

За потребе дефинисања врсте, садржаја и начина пружања услуга за сваку од корисничких група, као и дефинисање врсте и садржине програма, као и начина њихове реализације, пружалац услуге припрема годишњи програм рада.

У поступку израде годишњег програма рада, пружалац услуге саветовалишта обавезно консултује друге релевантне актере у заједници (локалну самоуправу, Центар за социјани рад, друге ресорне установе и удружења грађана), како би годишњи програм рада у највећој мери одговорио потребама заједнице за овом врстом подршке.

Годишњи програм рада, поред дефинисања програма у оквиру којих ће се пружати услуге корисничим групама, њихове динамике и потребе за ангажовањем стручњака у различитим областима, садржи и финансијску пројекцију трошкова.

**Извештавање, мониторинг и оцена**

**Члан 15.**

Координатор услуге саветовалишта је у обавези да припрема наративне и финансијске месечне и годишњи извештај о реализацији услуга, у складу са методологијом и обрасцима за извештавање који чине саставни део уговора о јавној набавци и доставља их Одељењу за друштвене делатности Градске управе града Лознице.

Праћење услуге саветовалишта спроводи Одељење за друштвене делатности Градске управе града Лозниице увидом у месечне и годишњи извештај пружаоца услуге, увидом у евиденцију о пруженим услугама, директним посматрањем пружања услуга и програма и путем других метода праћења којима се не нарушава принцип поштовања приватности корисника.

Пружалац услуге саветовалишта најмање једном годишње спроводи интерну оцену квалитета, ефикасности, одрживости и важности програма и пружених услуга, која укључује испитивања задовољства корисника, односно њихових законских заступника.

**Организација пружања услуга**

**Члан 16.**

Пружалац услуге саветовалишта у оквиру организације вршења услугa обавезно ангажује стручњаке следећих профила:

* координатора услуге саветовалишта, са високом стручном спремом из области друштвених или хуманистичких наука, ангажованог по основу уговора о делу, ауторског уговора или уговора о раду на одређено време са пуним или непуним радним временом, а који је задужен за реализацију и креирање програма и услуга саветовалишта дефинисаних годишњим планом рада, усвојеним од стране органа управљања пружаоца услуге,
* у складу са годишњим програмом рада пружалац услуге саветовалишта може ангажовати стручњаке различитих профила из области из алинеје 1. овог става, а по основу уговора о делу, утовора о ауторском делу, уговора о раду на одређено време са пуним или непуним радним временом.

**Усавршавање**

**Члан 17.**

Пружалац услуге саветовалишта обезбеђује одговарајућу стручну подршку (нпр. консултације, менторство, супервизију по одговарајућем моделу и др.) свим лицима ангажованим на пружању услуге, у складу са својим планом стручног усавршавања донетим у складу са законом којим је уређена социјална заштита.

Пружалац услуге саветовалишта се обавезује на континуирано стручно усавршавање, како на плану развоја личних компетенција, тако и праћења савремених токова развоја услуга социјалне заштите, али и кретања у друштву и потреба локалне заједнице у којој делује.

**Сарадња са другим институцијама и организацијама**

**Члан 18.**

Пружалац услуге саветовалишта може закључити Споразум о сарадњи и са другим ресорним институцијама у заједници (образовним, здравственим, културним, Националном службом за запошљавање), као и представницима медија и привреде, а у циљу реализације програма дефинисаних годишњим планом рада пружаоца услуге саветовалишта.

Пружалац услуге саветовалишта може закључити споразум о сарадњи са удружењима грађана (локалним, националним) за потребе реализације програма дефинисаних годишњим планом рада пружаоца услуге саветовалишта.

**Вођење евиденције о програмима и услугама**

**Члан 19.**

Евиденција о пруженим услугама саветовалишта се води у складу са постојећим прописима у области социјалној заштити.

Евиденција о програмима ( информативним, промотивним, аналитичким) се води у складу са процедурама дефинисаним годишњим програмом рада пружаоца услуге саветовалишта.

**IV ПОСТУПАК ЗА ОСТВАРИВАЊЕ ПРАВА НА КОРИШЋЕЊЕ УСЛУГЕ**

**Остваривање права на услуге саветовалишта**

**Члан 20.**

Поступак за остваривање права на коришћење услуга саветовалишта води се по одредбама Закона о општем управном поступку, Закона о социјалној заштити и Одлуке о правима и услугама социјалне заштите града Лознице.

Право на коришћење услуге прописане овим Правилником може се остварити на захтев корисника или по службеној дужности.

**Утврђивање и престанак права**

**Члан 21.**

У случају да је захтев за коришћење услуге саветовалишту поднет на лични захтев, са корисником се закључује уговор о пружању услуге.

У случају да је поступак покренут по службеној дужности, Центар за социјални рад ''Лозница'' доноси решење о признавању права.

**Члан 22.**

Због повреде уговорних обавеза од стране корисника услуга, пружалац услуге може да раскине уговор о коришћењу услуге са корисником услуге.

Пружалац услуге је дужан да о томе одмах, писменим путем, обавести Градску управу града Лознице - Одељење за друштвене делатности уз навођење разлога раскида уговора.

У случају када је поступак покренут по службеној дужности, Центар за социјални рад ''Лозница'' доноси решење о престанку права о коришћењу услуге.

Против решења о престанку права о коришћењу услуге Центра за социјални рад ''Лозница'' корисник услуге односно његов законски заступника могу поднети жалбу у року од 15 дана од дана достављања решења, по којој поступа Одељење за друштвене делатности Градске управе града Лознице

Жалба се предаје преко Центра за социјални рад ''Лозница'' без накнаде, односно таксе.

**V ЗАВРШНА ОДРЕДБА**

**Члан 23.**

Овај правилник ступа на снагу осмог дана од дана објављивања у „Службеном листу града Лознице“.

**СКУПШТИНА ГРАДА ЛОЗНИЦЕ**

**Број: 06-24/21-12-4**

**Датум: 25. октобар 2021. године**

**Л о з н и ц а ПРЕДСЕДНИЦА**

**СКУПШТИНЕ ГРАДА**

**Милена Манојловић Кнежевић, с.р.**

**Тачност оверава**

**СЕКРЕТАР**

**СКУПШТИНЕ ГРАДА**

**Дејан Марковић, дипл. правник**

**О б р а з л о ж е њ е**

Правни основ за доношење овог правилника је члан 46. Закона о социјалној заштити (''Службени гласник РС, број 24/11), члан 45. Одлуке о правима и услугама социјалне заштите града Лознице ("Службени лист града Лознице", број 7/17) и члан 40. и 84. Статута града Лознице (''Службени лист града Лознице'', број 1/19 – пречишћен текст).

У реализацији прописа из става 1. овог образложења потписан је Меморандум о разумевању закључен између Немачке организације за међународну сарадњу (ГИЗ) и града Лознице број: 304/2019-I од 22.5.2019. године и Меморандум о разумевању број: 242/2021-I од 28.05.2021.године, а у оквиру Пројекта ''Услуге социјалне заштите за осетљиве групе''.

Овим Меморандумима утврђени су оквири сарадње између града Лознице и Немачке организације за међународну сарадњу.

Тежиште пројекта је унапређење услуга социјалне заштите које се односе на потребе пре свега осетљивих група (особа са сметњама у развоју, особа са инвалидитетом, деце, старих, жена, жртава насиља, Рома, миграната и других).

Како је град Лозница показао снажно опредељење и спремност за интезиван рад на унапређењу система пружања услуга социјалне заштите, Решењем градоначелника од 10.6.2019. године формирана је Радна група за израду, реализацију и праћење Плана за унапређење услуге социјалне заштите као стручно саветодавно радно тело.

Радна група прикупила је податке, извршила процену постојећег стања и дефинисала услугу саветовалишта и у сарадњи са есператима који су ангажовани од стране ГИЗ-а заузела став да се да се унапреди постојећа услуга саветодавно-терапијске и социјално едукативне услуге кроз пружање услуге саветовалишта за социјалну укљученост осетљивих група у локалну заједницу, тако да је предлог овог правилника резултат заједничког рада Одељења за друштвене делатности Градске упаве и представника ГИЗ-а. Пружањем услуге саветовалишта за социјалну укљученост осетљивих група биле би обухваћене све осетљиве групе: стара лица које имају потребу за правном, превентивном здравственом заштитом, социјалном заштитом, као и подршком у успостављању и одржавању социјалних контаката; породице које имају потребу за подршком у успостављању нарушених породичних односа ради преовладавања акутних конфликата; деца са сметњама у развоју и младе особе са инвалидитетом, односно са развојним проблемима; деца и млади у развојним кризама без обзира на узраст и запослени у ресорним институцијама и организацијама грађанског друштва.

Пружање услуге саветовалишта базира се на принципима индивидуалног приступа у раду са корисницима како би подршка у највећој могућој мери одговорила исказаним и препознатим потребама, узимајући у обзир фазу животног циклуса појединца, пол, етничко и културно порекло, језик, вериосповест, животне навике, развојне потребе; поштовање приватности и деловање у најбољем интересу корисника; висок ниво професионалности у раду уз примену етичких стандарда; јавности рада чиме је омогућено да грађани буду благовремено упознати са правима у областима социјалне, дечије и породично правне заштите, али и у другим областима од значаја за социјално укључивање и начинима за њихово остварење; међусекторска сарадња у реализацији програма и услуга саветовалишта.

На основу напред наведеног предлаже се усвајање овог правилника као у предлогу.